"மார்க்" "முப்பத்தாறு" ஆசிரியர் உதட்டைப் பிதுக்கினார். பயன் இல்லை என்பது அதற்குப் பொருள். "நாங்கள் இருவரும் ஒரே தெருவில் பக்கத்துப் பக்கத்தில் இருந்து படிக்கிறோம். அதனால் ஒரே பாடமாக இருந்தால்-" இவ்வாறு சந்திரனே பேசினான். நான் வணக்கமாக வேண்டிக்கொள்ளும் முறையில் நின்றேன். "நீ சொல்லித் தருவாயோ?" என்றார் ஆசிரியர். "சொல்லித் தருவேன்" என்றான் சந்திரன். "சரி, போ" என்று சொல்லிவிட்டு ஆசிரியர் என்னைப் பார்த்துக் கண்களை ஒருமுறை மூடித்திறந்து தலையை ஒரு பக்கமாகச் சாய்த்து அசைத்தார்.